b'\n_START_ARTICLE_\nLjubezen je bole\xc4\x8dina\n_START_SECTION_\nVsebina\n_START_PARAGRAPH_\nU\xc4\x8diteljica Nada, preprosto pode\xc5\xbeelsko dekle, se med vojno zaposli v glasbeni \xc5\xa1oli, kjer se seznani s tamkaj\xc5\xa1njim tajnikom Borisom. Boris je fant s prijetnim nasmehom, ki ga vedno obkro\xc5\xbeajo \xc5\xbeenske. Po hodnikih in u\xc4\x8dilnicah so se namre\xc4\x8d sprehajale \xc5\xbeenske, ki so nadomestile slovenske u\xc4\x8ditelje in govorile v tujem jeziku. Nada jih je te\xc5\xbeko prena\xc5\xa1ala, vsak dan so tekale v njegovo pisarno, da mu poka\xc5\xbeejo novo bluzo, on pa jih je izmeni\xc4\x8dno vabil v kino ali na sprehod. Ko je nekega dneva stala pred oknom in ob\xc4\x8dudovala prebujanje pomladi, on pa se je smehljal za njenim hrbtom, je \xc5\xbee za\xc4\x8dutila veliko razliko med njima. Ona je v vseh ljudeh iskala notranje vrednote, on pa je imel o\xc4\x8di zgolj za zunanjost. Tistega dneva zve\xc4\x8der sta se zna\xc5\xa1la na isti poti v predmestje. Na robu mesta sta zavila na travnik in sedla med seno. Ko sta se vra\xc4\x8dala domov, ji je naklonil hitri poljub na usta. Bila je razo\xc4\x8darana, ker se naslednji dan med njima ni ni\xc4\x8d spremenilo. Ni prejela povabila na novo sre\xc4\x8danje, nobenega nasmeha ali prisr\xc4\x8dne besede. Bila je negotova, mislila je, da je zgolj \xc5\xa1e ena njegovih \xc5\xbeensk za zabavo, ta negotovost pa se je \xc5\xa1e pove\xc4\x8dala, ko ga je naslednji dan videla v kinu z drugo. Zelo se je razveselila, ko jo je med po\xc4\x8ditnicami Boris povabil v prijateljevo gosti\xc5\xa1\xc4\x8de ob jezeru. Veselje je trajalo vse do zadnjega dneva pred odhodom, ko ji je povedal, da ne bo mogel z njo. Na vlaku si je na\xc5\xa1la prostor ob oknu, pogledovala po peronu, ter upala, da se Boris vendarle prika\xc5\xbee. Vlak se je \xc5\xbee za\xc4\x8del premikati, ko ga je opazila kako te\xc4\x8de. Vlak mu je ustavil in skupaj sta nadaljevala pot._NEWLINE_Vse sobe so bile zasedene, zato sta se odpravila proti letovi\xc5\xa1ki hi\xc5\xa1ici, ki je bila last Borisovega znanca. Popoldne sta se sprehajala po okoli\xc5\xa1kih jasah, se pogovarjala, zve\xc4\x8der pa sta se prvi\xc4\x8d ljubila. Nada je bila sre\xc4\x8dna, on pa naslednji dan hladen kot po navadi. Minil je teden \xc4\x8dakanja, ko se je Nada odlo\xc4\x8dila, da ga poi\xc5\xa1\xc4\x8de. Najti ga je morala po naklju\xc4\x8dju, na kopali\xc5\xa1\xc4\x8du, kamor je zahajal. Takoj, ko je pri\xc5\xa1la, ga je zagledala v \xc5\xbeenski dru\xc5\xbebi. Umaknila se je in ju opazovala, dokler se kopalci niso za\xc4\x8deli razhajati, prav tako tudi Boris in njegova spremljevalka. Sledila jima je proti izhodu, Boris jo je opazil, je odslovil svojo spremljevalko in \xc5\xbee sta bila z Nado skupaj na njegovem kolesu na poti domov. Tudi kasneje so bila njuna sre\xc4\x8danja bolj naklju\xc4\x8dna kot dogovorjena, vendar naklju\xc4\x8dje ho\xc4\x8de, da se sredi razburljivih vojnih dogodkov spet sre\xc4\x8data. Boris ji pove, da so ga legitimirali in da mora izginiti, ona pa mu predlaga, da se lahko pred okupatorji skriva pri njej. Nekaj \xc4\x8dasa sta \xc5\xbeivela skupaj in Nada je zanosila. Boris zaradi bolezni, ki jo je prebolel, no\xc4\x8de imeti otrok, zato jo prepri\xc4\x8duje, naj splavi. Nada je nesre\xc4\x8dna, saj si zelo \xc5\xbeeli otroka. Boris se tisto no\xc4\x8d odpelje z vlakom k materi na de\xc5\xbeelo in njuni stiki se pretrgajo. Nada je vseeno \xc5\xbeelela obdr\xc5\xbeati otroka, vendar ji v sedmem mesecu nose\xc4\x8dnosti umre v trebuhu. Boris se po vojni vrne in kmalu zatem se poro\xc4\x8dita. Za Borisa je bila to gola formalnost, Nadi pa je pomenilo veliko ve\xc4\x8d. Medtem, ko je ona garala od jutra do ve\xc4\x8dera, na\xc4\x8drtovala vse njune izlete in za\xc4\x8dela z novo slu\xc5\xbebo, je bila njemu ljub\xc5\xa1a improvizacija, sanjaril je o hi\xc5\xa1i, avtomobilu, jadrnici in \xc5\xa1irnem svetu. Nekaj \xc4\x8dasa sta \xc5\xbeivela umirjeno \xc5\xbeivljenje, a Nada si je \xc5\xa1e vedno \xc5\xbeelela dru\xc5\xbeine in otroka. Borisov bratranec Stane se je za\xc4\x8del dobivati s Sonjo in vse od takrat je Boris govoril samo o njej. Stane in Sonja sta se poro\xc4\x8dila, kmalu zatem pa je Nada zopet zanosila._NEWLINE_Zaradi ljubezni do Borisa je zopet splavila. Njemu je odleglo, ona pa je bila oropana in razbolela. Babi\xc4\x8din poseg ni bil pravilen, zato je morala nekaj dni ostati v bolni\xc5\xa1nici. \xc4\x8cez nekaj \xc4\x8dasa Nada zanosi \xc5\xa1e tretji\xc4\x8d in tokrat ji Boris re\xc4\x8de, naj obdr\xc5\xbei otroka. Ko rodi, ga prideta skupaj s Sonjo pogledat. Nada po vrnitvi iz bolni\xc5\xa1nice najde Borisovo pismo o koncu zveze. \xc4\x8cez nekaj dni se Boris vrne. A ne za dolgo, zakon se vedno bolj in bolj krha in se kon\xc4\x8da s trpko ugotovitvijo, da je ljubezen bole\xc4\x8dina.\n_START_SECTION_\nO romanu\n_START_PARAGRAPH_\nO tem romanu v bibliografiji ni najti kritik.'